# ဒေါ်နယ်လ် ထရမ့်

| ဒေါ်နယ်လ် ထရမ့် |
| --- |
| *Donald Trump*  (အင်္ဂလိပ်) |
| တရားဝင်ဓာတ်ပုံ (၂၀၂၅) |
|  |
| ၄၅ နှင့် ၄၇ ဦးမြောက် အမေရိကန်ပြည်ထောင်စု၏ သမ္မတ |
| **တာဝန်ထမ်းဆောင်ဆဲ** |
| **တာဝန် စတင်**  ၂၀ ဇန်နဝါရီ ၂၀၂၅ |
| ဒုတိယ သမ္မတ | ဂျေဒီဗန့်စ် |
| ယခင်လူ | ဂျိုး ဘိုင်ဒင် |
| **တာဝန်သက်တမ်း** ၂၀ ဇန်နဝါရီ ၂၀၁၇ – ၂၀ ဇန်နဝါရီ ၂၀၂၁ |
| ဒုတိယ သမ္မတ | မိုက်ပန့်စ် |
| ယခင်လူ | ဘာရက် အိုဘားမား |
| ဆက်ခံသူ | ဂျိုး ဘိုင်ဒင် |
|  |
| ကိုယ်ရေး အချက်အလက်များ |
| မွေးဖွား | Donald John Trump  (1946-06-14) ဇွန် ၁၄၊ ၁၉၄၆ Queens မြို့နယ်၊ နယူးယောက်မြို့၊ အမေရိကန်ပြည်ထောင်စု |
| နိုင်ငံရေးပါတီ | ရီပတ်ဘလီကန်ပါတီ (၁၉၈၇–၁၉၉၉၊ ၂၀၀၉–၂၀၁၁၊ ၂၀၁၂–ယနေ့ထိ) |
| အခြား နိုင်ငံရေးလွှမ်းမိုးမှု | * Reform (1999–2001)
* Democratic (2001–2009)
* တစ်သီးပုဂ္ဂလ (2011–2012)
 |
| ကြင်ဖော် | * Ivana Zelníčková (လက်ထပ် ၁၉၇၇; ကွာရှင်း ၁၉၉၀)
* Marla Maples (လက်ထပ် ၁၉၉၃; ကွာရှင်း ၁၉၉၉)
* Melania Knauss (လက်ထပ် ၂၀၀၅)
 |
| သားသမီး | * Donald Jr.
* Ivanka
* Eric
* Triffany
* Baron
 |
| မိဘ | * Fred Trump
* Mary Anne MacLeod
 |
| နေထိုင်ရာ | အိမ်ဖြူတော် Mar-a-Lago |
| ပညာရေး | University of Pennsylvania (BS) |
| အလုပ်အကိုင် | * နိုင်ငံရေးသမား
* စီးပွားရေးသမား
* မီဒီယာသမား
 |
| လက်မှတ် |  |
| ဝက်ဘ်ဆိုဒ် | * White House website
* First presidency:
* Presidential library
* White House archives
 |
|

ထရမ့်၏ အသံ

ကမ္ဘာ့ကျန်းမာရေးအဖွဲ့၏ ကိုဗစ်-၁၉ ကပ်ရောဂါကြေညာချက်အပေါ် ထရမ့်ရဲ့ တုံ့ပြန်ချက်

---

 |

**ဒေါ်နယ်လ် ဂျွန် ထရမ့်** (အင်္ဂလိပ်: Donald John Trump မွေးရက် - ၁၄ ဇွန်လ ၁၉၄၆) သည် အမေရိကန် နိုင်ငံရေးသမား၊ မီဒီယာ ပုဂ္ဂိုလ်ကျော်နှင့် စီးပွားရေးလုပ်ငန်းရှင် ဖြစ်ပြီး လက်ရှိတွင် အမေရိကန်ပြည်ထောင်စု ၏ ၄၇ ဦးမြောက် သမ္မတ အဖြစ် ထမ်းဆောင်လျှက်ရှိသူ ဖြစ်သည်။ ရီပတ်ဘလစ်ကန်ပါတီ၏ အဖွဲ့ဝင်တစ်ဦးဖြစ်သော ၎င်းသည် (၂၀၁၇- ၂၀၂၁)တွင်လည်း အမေရိကန်ပြည်ထောင်စု၏ ၄၅ ဦးမြောက် သမ္မတ အဖြစ်ထမ်းဆောင်ခဲ့သည်။

ထရမ့်သည် နယူးယောက်မြို့တွင် မွေးဖွားကြီးပြင်းခဲ့ပြီး ၁၉၆၈ ခုနှစ်တွင် ပင်ဆယ်လ်ဗေးနီးယား တက္ကသိုလ် ဝှာတန်ကျောင်းမှ ဘောဂဗေဒဖြင့် ဘွဲ့ဒီဂရီတစ်ခု ရခဲ့သည်။ ၁၉၇၁ ခုနှစ်တွင် ဖခင်ဖြစ်သူ ဖရက်ဒ် ထရမ့်၏ အိမ်ခြံမြေလုပ်ငန်း၏ ဥက္ကဋ္ဌဖြစ်လာခဲ့ပြီး ဓာ ထရမ့် အော်ဂနိုင်ဇေးရှင်းဟု အမည်ပြောင်းလဲခဲ့ကာ မိုးမျှော်တိုက်များ၊ ဟိုတယ်များ၊ ကက်စီနိုများ၊ ဂေါက်ကွင်းများကို ဝယ်ယူခြင်းနှင့် ဆောက်လုပ်ခြင်းတို့ စတင်ပြုလုပ်ခဲ့သည်။ ၂၀၀၄ ခုနှစ်မှ ၂၀၁၅ ခုနှစ်အတွင်း၌ ဓာ အပရန်းတစ်စ် အမည်ရသော ရုပ်သံစီးရီးတွင် အစီအစဉ်မှူးလုပ်ခဲ့သည်။

ထရမ့်သည် ၁၉၉၆ ခုနှစ်မှ ၂၀၁၅ ခုနှစ် အထိ ၎င်းပိုင်ဆိုင်ခဲ့သော မယ်အမေရိက အလှမယ်ပြိုင်ပွဲတွင် ပါဝင်ပတ်သက်ခဲ့ပြီး ရုပ်ရှင်နှင့် ရုပ်မြင်သံကြား စီးရီးများတွင် တစ်ခန်းစ နှစ်ခန်းစ ပါဝင်သရုပ်ဆောင်ခဲ့သည်။ ၂၀၀၀ ခုနှစ်တွင် ရီဖောင်းမ် ပါတီ၏ သမ္မတ လောင်းအဖြစ် ပါဝင်ခဲ့သော်လည်း မဲမပေးမီတွင် ပြန်လည်နုတ်ထွက်ခဲ့သည်။ ၂၀၁၆ ခုနှစ် ဖော်ဘီ၏ စာရင်းအရ ထရမ့်သည် ကမ္ဘာပေါ်တွင် အချမ်းသာဆုံး ပုဂ္ဂိုလ် အဆင့် ၃၂၄ ဖြစ်ပြီး အမေရိကန် ပြည်ထောင်စုတွင် အဆင့် ၁၅၆ ဖြစ်သည်။

၂၀၁၅ ခုနှစ် ဇွန်လတွင် ထရမ့်သည် ရီပါဘလစ်ကန်ပါတီ၏ သမ္မတလောင်း အဖြစ် ဝင်ရောက်အရွေးခံမည်ဟု ကြေညာခဲ့ပြီး ၎င်းပါတီ၏ သမ္မတလောင်း အဖြစ် အရွေးချယ်ခံမည့်သူများတွင် ရှေ့မှ ပြေးနေခဲ့သည်။ ၂၀၁၆ ခုနှစ် မေလတွင် ရီပါဘလစ်ကန် ပါတီရှိ ၎င်း၏ ပြိုင်ဘက်များမှ မဲဆွယ်နေမှုများကို ရပ်တန့်ခဲ့ပြီး ဇူလိုင်လတွင် ၂၀၁၆ ရီပါဘလစ်ကန် အမျိုးသား ကွန်ဗန်းရှင်းမှ ၎င်းအား ရီပါဘလစ်ကန် ပါတီအား ကိုယ်စားပြု ယှဉ်ပြိုင်မည့် သမ္မတ လောင်း အဖြစ် တရားဝင် ကြေညာခဲ့သည်။ ထရမ့်သည် ယခင်က မကြုံဖူးအောင် မီဒီယာ၏ အရေးစိုက်မှုကို ခံခဲ့ရပြီး နိုင်ငံတကာ၏ အာရုံစိုက်မှုကိုလည်း ခံခဲ့ရသည်။ အင်တာဗျူးများ၊ တွစ်တာ နှင့် မဲဆွယ်ပွဲများတွင် ပြောကြားခဲ့သော စကားများမှာ အငြင်းပွားစရာ စကား သို့မဟုတ် အမှားများ ဖြစ်သည်။ ရီပါဘလစ်ကန် ပါတီ အတွင်း သမ္မတလောင်း အဖြစ် အရွေးခံရစေရန် ပြုလုပ်သော မဲဆွယ်ပွဲအချို့တွင် ဆန္ဒပြမှု သို့မဟုတ် အကြမ်းဖက်မှုများဖြင့် ကြုံတွေ့ခဲ့ရသည်။ ၂၀၀၅ ခုနှစ် အောက်တိုဘာလ ၇ ရက်တွင် ထရမ့်မှ အမျိုးသမီးများအား အဓမ္မ ဖက်နမ်းခြင်း နှင့် ဖျစ်ညှစ်ခြင်း ပြုလုပ်သည်ကို ဝါကြွားပြောဆိုသော အသံဖိုင် ထွက်ပေါ်လာခဲ့ပြီး အမျိုးသမီး အများအပြားမှ ၎င်းတို့အား ထိုသို့ပြုလုပ်ခဲ့ကြောင်း ထိုအသံဖိုင် ထွက်ပေါ်လာပြီးနောက်တွင် ပြောကြားခဲ့သည်။ ၎င်းမှ ၂၀၀၅ ခုနှစ် တွင် ပြောဆိုခဲ့သော စကားများကို တောင်းပန်ခဲ့သော်လည်း စွပ်စွဲမှုများကို ငြင်းဆိုခဲ့ပြီး ၎င်း၏ ဂုဏ်သိက္ခာကျဆင်း စေရန် လုပ်ဆောင်သော ကန်ပိန်း၏ တစိတ်တဒေသမျှသာ ဖြစ်သည်ဟု ပြောကြားခဲ့သည်။

ထရမ့် မဲဆွယ်ရာတွင်ပြုလုပ်သော စည်းရုံးမှုများတွင် အမေရိကန်-တရုတ်တို့၏ ကုန်သွယ်ရေး သဘောတူညီမှု နှင့် နက်ဖ်တာ နှင့် ထရန် ပစိဖိတ် ပါတနာရှစ် သဘောတူညီချက် အစရှိသော ကုန်သွယ်ရေး သဘောတူညီမှုများကို ပြန်လည် ညှိနှိုင်းမည်၊ အမေရိကန်-မက္ကဆီကို နယ်စပ်တွင် တံတိုင်းကာရံခြင်း အပါအဝင် လူဝင်မှုကြီးကြပ်ရေး ဥပဒေများကို တင်းကြပ်သွားမည်၊ စစ်မှုထမ်းဟောင်းတို့၏ အခွင့်အရေးများကို ပြန်လည်ပြုပြင်မည်၊ တတ်နိုင်သော ကျန်းမာရေး စောင့်ရှောက်မှု ဥပဒေကို ပြန်လည်ရုပ်သိမ်းပြီး အသစ်ပြန်လည် ရေးဆွဲသွားမည်၊ အခွန် လျှော့ချမည် စသည်တို့ ပါဝင်သည်။ ၂၀၁၅ နိုဝင်ဘာလ ပါရီ တိုက်ခိုက်မှု အပြီးတွင် ထရမ့်မှ အမေရိကန်ပြည်ထောင်စုသို့ မူစလင်များ ပြောင်းရွှေ့နေထိုင်မှုကို ယာယီတားမြစ်ရန် ပြောဆိုခဲ့ပြီး နောင်တွင် ပြင်ဆင်ပြောဆိုခဲ့သည်မှာ အကြမ်းဖက်မှုနှင့် ပတ်သက်သော ရာဇဝင် ရှိသည့် နိုင်ငံများမှ နိုင်ငံသားများကိုသာ ရည်ရွယ်ကြောင်းနှင့် အကြမ်းဖက်သမား ဖြစ်လာမည့် သူများကို စစ်ဆေးခြင်း တိုးတက်လာသည့် အချိန်အထိ ဟူ၍ ဖြစ်သည်။ အသက် ၇၀ နှင့် သမ္မတ ဖြစ်လာသောကြောင့် သမ္မတ အဖြစ် ပထမ သက်တမ်း တာဝန်ထမ်းဆောင်မည့် သူများတွင် အသက် အကြီးဆုံး ဖြစ်ပြီး ရော်နယ် ရေဂင်၏ ၁၉၈၁ ခုနှစ်တွင် အသက် ၆၉နှစ်၌ အသက်အကြီးဆုံး သမ္မတ အဖြစ် ပထမအကြိမ် တာဝန် ထမ်းဆောင်ခဲ့သော စံချိန်ကို ချိုးခဲ့သည်။ သီအိုဒိုး ရုစဗဲ ပြီးလျှင် နယူးယောက်မြို့တွင် မွေးဖွားသော ဒုတိယမြောက် သမ္မတ ဖြစ်သည်။

## ငယ်ဘဝနှင့် ပညာရေး

ဒေါ်နယ်လ် ဂျွန် ထရမ့်ကို ဇွန် ၁၄၊ ၁၉၄၆ တွင် နယူးယောက်မြို့၏ ကွင်းစ်စီရင်စုရှိ ဂျမေကာဆေးရုံတွင် မွေးဖွားခဲ့ပြီး ဖရက်ဒ် ထရမ့်နှင့် မေရီ အန် မက်ခလောက်ဒ်တို့၏ စတုတ္ထမြောက် ရင်သွေးဖြစ်သည်။ ထရမ့်သည် ၎င်း၏ မွေးချင်းများဖြစ်သော မေရီ အန်၊ ဖရက်ဒ်၊ အဲလစ်ဇဘက်၊ ရောဘတ် တို့နှင့်အတူ ကွင်းစ်၏ ဂျမေကာ အစ္စတိတ်စ် ရပ်ကွက်ရှိ စံအိမ်တွင် ကြီပြင်းလာခဲ့သည်။

ထရမ့်သည် ကယူး ဖောရတ်စ် ပုဂ္ဂလိကကျောင်းတွင် သတ္တမတန်းတိုင်အောင် တက်ရောက်ခဲ့သည်။ ၎င်း၏ ဖခင်သည် ၎င်းအား အလယ်တန်းကျောင်း ပြီးမြောက်စေရန် ပုဂ္ဂလိကဘော်ဒါကျောင်းတစ်ခုဖြစ်သော နယူးယောက် မီလီတယ်ရီ အကယ်ဒမီ တွင်အပ်နှံခဲ့သည်။ ထရမ့်သည် ရုပ်သံလုပ်ငန်းလုပ်ရန် စဉ်းစားခဲ့သော်လည်း ၁၉၆၄ ခုနှစ်တွင် ဖို့ဒ်ဓမ် တက္ကသိုလ်တွင် စာရင်းသွင်းခဲ့သည်။ နှစ်နှစ်ကြာပြီးသောအခါ ပင်ဆယ်လ်ဗေးနီးယား တက္ကသိုလ် ဝှာတန်ကျောင်းသို့ ပြောင်းရွှေ့ခဲ့ပြီး မေ ၁၉၆၈ တွင် စီးပွားရေး သိပ္ပံဘွဲ့ရရှိခဲ့သည်။

## စီးပွားရေးလုပ်ငန်းများ

### အိမ်ခြံမြေ

ထရမ့်ကို ၎င်း၏ ဖခင်၏ အိမ်ခြံမြေ ကုမ္ပဏီ ဖြစ်သော နယူးမြို့တော် အစွန်ပိုင်း စီရင်စုများရှိ လူမျိုးဆိုင်ရာသီးသန့် လူလတ်တန်းစား ငှားရမ်းတိုက်ခန်းတွဲများကို ပိုင်ဆိုင်သည့် ထရမ့်မန်းနေ့ချ်မန့် တွင် ၁၉၆၈ မှစ၍ အလုပ်ခန့်ခဲ့သည်။ ၁၉၇၁ မှစ၍ သူ၏ အဖေမှ ၎င်းအား ကုမ္ပဏီ ဥက္ကဋ္ဌ ဖြစ်စေခဲ့ပြီး သူသည် ဓာ ထရမ့် အော်ဂနိုင်ဇေးရှင်းကို ပေါင်းရုံးအမှတ်တံဆိပ် အဖြစ် စတင် အသုံးပြု လာခဲ့သည်။

### ထရမ့်အမည်ကို လိုင်စင်ပြုခြင်း

ဓာ ထရမ့် အော်ဂနိုင်ဇေးရှင်းသည် ထရမ့်အမည်ကို စားသောက်ကုန်၊ အဝတ်အစား၊ လေ့လာသင်ယူနိုင်သည့် သင်ရိုးများ နှင့် အိမ်ထောင်ပရိဘောဂများအပါအဝင် စားသုံးသူထုတ်ကုန်များနှင့် ဝန်ဆောင်မှုများကို မကြာမကြာ လိုင်စင်ယူလေ့ရှိသည်။ လိုင်စင်ပြုမှုနှင့် စီမံအုပ်ချုပ်မှု ၅၀ ကျော်သည် ၎င်း၏အမည်ပါဝင်ကာ သူ၏ ကုမ္ပဏီများအတွက် အနည်းဆုံး $၅၉ သန်း ထုတ်လုပ်ပေးလျက်ရှိသည်။

### ဖောင်ဒေးရှင်း

ဒေါ်နယ်လ် ဂျေ ထရမ့် ဖောင်ဒေးရှင်းသည် ၁၉၈၈ ခုနှစ် တွင် တည်ထောင်ခဲ့သည် ပုဂ္ဂလိကဖောင်ဒေးရှင်းတစ်ခုဖြစ်သည်။

### မီဒီယာလုပ်ငန်း

ထရမ့်သည် သူ၏ အမည်ဖြင့် စာအုပ် ၁၉ ထုတ်ဝေထားပြီး အများစုသို့မဟုတ် ပူးတွဲ ရေးသားမှုများကို ကိုယ်စားစာရေးဆရာများက ရေးသားထားပါသည်။ ထရမ့်သည် ၁၉၈၅ မှ ၂၀၀၁ အထိ ရုပ်ရှင်များစွာနှင့် ရုပ်မြင်သံကြား စီးရီးများတွင် ဧည့်သည်အဖြစ် ပါဝင်ခဲ့ဖူးပါသည်။
ထုတ်လုပ်သူ မာ့ခ် ဘာနတ်ထ် သည် ဓာ အပရန်းတစ်စ် ဖန်တီးသည့်အခါတွင် ၂၀၀၄ ခုနှစ်မှ ၂၀၁၅ ခုနှစ်အတွင်း၌ ထရမ့်ကို အစီအစဉ်မှူးလုပ်စေခြင်းဖြင့် ရုပ်မြင်သံကြားကြယ်ပွင့်အဖြစ် ပြုလုပ်ပေးခဲ့သည်။

## နိုင်ငံရေး

ဒေါ်နယ်ထရမ့်သည် အမေရိကန်ပြည်ထောင်စု၏ **၄၅ ဦးမြောက်** သမ္မတ (၂၀၁၇–၂၀၂၁) အဖြစ် ပထမအကြိမ် တာဝန်ထမ်းဆောင်ခဲ့ပြီး၊ ၂၀၂၄ ခုနှစ် အမေရိကန်သမ္မတရွေးကောက်ပွဲတွင် ထပ်မံအနိုင်ရရှိကာ အမေရိကန်ပြည်ထောင်စု၏ **၄၇ ဦးမြောက်**သမ္မတအဖြစ် ဒုတိယအကြိမ် ပြန်လည်ရွေးချယ်ခံခဲ့ရသည်။ ၎င်းသည် အမေရိကန်သမိုင်းတွင် သမ္မတသက်တမ်းကို တစ်ဆက်တည်းမဟုတ်ဘဲ သီးခြားစီ နှစ်ကြိမ်တိုင်တိုင် ရွေးချယ်တင်မြှောက်ခံရသည့် ထူးခြားသော မှတ်တမ်းကို ပိုင်ဆိုင်ထားသူဖြစ်သည်။

ထို့အပြင် ၎င်းသည် အမေရိကန်နိုင်ငံ၏ သမိုင်းတွင် သမ္မတများအား ပစ်မှတ်ထား လုပ်ကြံမှုများ ထဲမှ အရေအတွက်အကြိမ်ရေ များပြားသူအဖြစ် စာရင်းဝင်သူလည်း ဖြစ်သည်။ ၂၀၂၆ ခုနှစ်၊ ဧပြီလ ၂၅ ရက်နေ့တွင် ဝါရှင်တန်ဒီစီရှိ ဝါရှင်တန်ဟေလ်တန် ဟိုတယ်၌ ဖြစ်ပွားခဲ့သော တိုက်ခိုက်မှုသည် သမိုင်းဝင် တိုက်ဆိုင်မှုတစ်ခု ဖြစ်ခဲ့သည်။ လွန်ခဲ့သည့် ၄၅ နှစ်က ရီပတ်ဘလစ်ကန်သမ္မတ ရော်နယ်ရေဂင် သည်လည်း အဆိုပါ ဝါရှင်တန်ဟေလ်တန်ဟိုတယ်၌ပင် လုပ်ကြံခံရမှုတစ်ခု ကြုံတွေ့ခဲ့ရသည်။

**ဒေါ်နယ်ထရမ့်အား လုပ်ကြံရန် ကြိုးပမ်းမှုများ**| စဉ် | ရက်စွဲ | နေရာ | တရားခံ | ဖြစ်စဉ်အကျဉ်း | မှတ်ချက်/ရလဒ် |
| --- | --- | --- | --- | --- | --- |
| ၁ | ၁၃ ဇူလိုင် ၂၀၂၄ | ပင်ဆယ်လ်ဗေးနီးယား | သောမတ် မက်သရူးခရွတ် | စင်မြင့်ပေါ်တွင် ဟောပြောနေစဉ် စနိုက်ပါဖြင့် ပစ်ခတ်ခံရခြင်း။ | ဒဏ်ရာရရှိ (နားရွက်) |
| ၂ | ၁၅ စက်တင်ဘာ ၂၀၂၄ | ဖလော်ရီဒါ | ရိုင်ယန် ဝက်စလေ ရု့သ် | ဂေါ့ဖ်ကွင်းအစပ်၌ ချေမှုန်းရေးရိုင်ဖယ်ဖြင့် ချောင်းမြောင်းနေစဉ် ဖမ်းဆီးခံရခြင်း။ | ဘေးကင်း |
| ၃ | ၂၅ ဧပြီ ၂၀၂၆ | ဝါရှင်တန်ဒီစီ | ကိုးလ်ထိုမတ်စ်အယ်လင် | WHCA ညစာစားပွဲကျင်းပစဉ် ဟိုတယ်အပြင်ဘက်၌ သေနတ်ဖြင့် ပစ်ခတ်ခဲ့သဖြင့် အရေးပေါ်ရွှေ့ပြောင်းခဲ့ရခြင်း။ | ဘေးကင်း |

## ကိုယ်ပိုင်ဘဝ

ထရမ့်သည် အီဗာနာ ဇယ်နစ္စကိုဗာနှင့် ၁၉၇၇တွင် လက်ထပ်ခဲ့သည်။ ဒေါ်နယ်လ် ဂျူနီယာ၊ အီဗန်ကာ၊ အဲရစ် ဆိုသည့် ရင်သွေးသုံးဦး ထွန်းကားခဲ့သည်။၁၉၉၀ ပြည့်နှစ် တွင် အီဗာနာ နှင့် ကွာရှင်းခဲ့သည်။ ထို့နောက် မာလာ မေပယ်စ် နှင့် ၁၉၉၃ ခုနှစ် တွင် လက်ထပ်ပြီး ၁၉၉၉ ခုနှစ် တွင် ကွာရှင်းခဲ့သည်။ ၎င်းတို့တွင် တစ်ဖနီ ဆိုသည့် သမီးတစ်ဦး ရှိခဲ့သည်။ ၎င်းသည် ၂၀၀၅ ခုနှစ် တွင် မယ်လာနီအာ ခနော့စ် နှင့် လက်ထက်ပြီး ၂၀၀၆ ခုနှစ် တွင် ဘာရွန်ကို မွေးဖွားခဲ့သည်။

## ကိုးကား